**דוגמה: קול קורא להגשת בקשה למענק לפרויקטים בתחום החינוך הבלתי-פורמאלי**

**לנוער בסיכון בצפון הארץ**

**לשנת 2011**

קרן ישראלי עוסקת בקידום הרווחה והחינוך של ילדים ונוער עולה בסיכון בצפון הארץ, תוך שימת דגש על עבודה בשיתוף פעולה עם גורמים ממלכתיים. זאת, במטרה לעודד כמה שאפשר את השארות הילד עם משפחתו בקהילה המקורית.

הקרן נוסדה בשנת 1990 ע"י משפחת ישראלי ומאז מקיימת שני סבבי מענקים מדי שנה.

הקרן מעודדת פעילות של ארגונים חברתיים ישראלים הפועלים בתוך הקהילה ומפתחים מענים יחודיים על בסיס הכרות אישית עם הצרכים היחודיים של כל ישוב ואוכלוסיה.

לפרוט רשימת התמיכות שהקרן העניקה עד כה

הקרן פונה לארגונים להציע הצעות ליוזמות ופרויקטים בתחום החינוך הבלתי פורמלי המופנים לבני הנוער עולים בגילאים 12-18 בצפון הארץ. התחומים בהם תתמוך הקרן בסבב זה הם:

1. פיתוח מודלים חדשים לעבודה עם בני נוער עולה בסיכון בתחום החינוך הבלתי פורמלי
2. יישום והפעלה של תכניות קיימות, המקדמות קשר של בני הנוער עולה עם הקהילה בה הם חיים
3. הקמת תשתיות פיזיות לקידום פעילות חברתית בלתי פורמלית של בני נוער עולה בסיכון
4. פעילות סנגור ושדולה אל מול מקבלי החלטות ברשות המקומית לקידום חקיקה ותקצוב תומכי חינוך בלתי פורמלי בצפון

הקרן מעניקה מענקים לארגונים הפועלים בצפון הארץ יותר מחמש שנים, בעלי מעמד כמוסד ציבורי לפי סעיף 46 למס הכנסה ואישור ניהול תקין מרשם החברות והעמותות. הקרן מעדיפה לתמוך בארגונים שבהנהלתם עולים לשעבר.

הקרן איננה מקבלת פניות מ:

1. ארגונים הקשורים למפלגות פוליטיות
2. אנשים בודדים
3. ארגונים הפועלים ללא קשר עם מוסדות ממלכתיים

בסבב מענקים זה תחלק הקרן ארבעה מליון ש"ח לתקופה של שלש שנים. מענק לפרוייקט אחד לא יעלה על 600,000 ש"ח. גובה המענק לכל ארגון וכמות המענקים הכוללת תיקבע בהתאם לפניות שיתקבלו. ארגון יכול להציע פרויקט אחד בלבד.

ארגונים המעוניינים להגיש בקשה מתבקשים לשלוח טופס פנייה ראשונית עד תאריך 31 אפריל 2010. יש לשלוח את הטופס באמצעות הדואר האלקטרוני לכתובת yael@israeli.org.il. מסמכים נלווים ניתן לשלוח לפקס או בדואר רגיל. לקבלת הבהרות נוספות ניתן לפנות לגב' יעל ישראלי בטלפון 08-888888 בכל יום בין השעות 9:00-13:00.

על סמך הפנייה הראשונית, תישלח הודעה לגבי המשך תהליך עד 31 יוני 2010. ארגונים שיעברו לשלב הבא יתבקשו להגיש בקשה מפורטת, וייערך ביקור של נציגי הקרן בארגון. ההחלטה הסופית לגבי חלוקת המענקים תתקבל בסוף ספטמבר 2010 לקראת חלוקת המענק בתחילת 2011.